Diari Oficial de la Generalitat Valenciana


Sumari del DOGV 3724, del 05-04-2000 (2000/2602)

ORDRE de 27 de febrer de 2000, de la Conselleria de Cultura, Educació i Ciència, per la qual s'establixen les condicions acadèmiques per a l'oferta i per a la impartició de les assignatures optatives en el tercer cicle del grau mitjà dels ensenyaments de Dansa regulats segons el Decret 26/1999, de 16 de febrer, i el procediment per a la seua autorització.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/02/27/(1)/dof/vci/html**

### Dades del document

Número de DOGV
:   3724

Data del DOGV
:   05-04-2000

Secció del DOGV
:   I. DISPOSICIONS GENERALS

Número del document
:   2000/2602


Data del document
:   27-02-2000

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

 Descriptors 

:   * legislació
    * programa d'ensenyament
    * educació artística
    * espectacles

ORDRE de 27 de febrer de 2000, de la Conselleria de Cultura, Educació i Ciència, per la qual s'establixen les condicions acadèmiques per a l'oferta i per a la impartició de les assignatures optatives en el tercer cicle del grau mitjà dels ensenyaments de Dansa regulats segons el Decret 26/1999, de 16 de febrer, i el procediment per a la seua autorització. [2000/X2602]
  
El Decret 26/1999, de 16 de febrer, pel qual s'establix el currículum del grau mitjà de Dansa i es regula l'accés al dit grau en la Comunitat Valenciana, determina en l'article 9 que els centres oferiran obligatòriament en el tercer cicle l'assignatura optativa Interpretació. Igualment establix que els centres docents podran oferir altres assignatures optatives d'acord amb les seues possibilitats organitzatives, la plantilla de professorat i la càrrega lectiva que assumisquen.
  
Una vegada iniciat el procés d'implantació progressiva del grau mitjà dels ensenyaments de Dansa, convé ara fixar les condicions i el procediment que possibilite als centres docents concretar les seues propostes d'assignatures optatives que completen, si així ho desitgen, la mencionada oferta obligatòria.
  
Així, els centres podran disposar d'una oferta singularitzada i de qualitat, que contribuïsca a configurar la seua orientació específica de l'ensenyament, en què es podrà incloure qualsevol proposta de dansa i de repertori específicament valencianes, la introducció bàsica de matèries que tindran el seu ple desenrotllament en el grau superior o qualssevol altres que resulten convenients segons el parer del professorat, sense que això impedisca als centres les altres vies de formació complementària, com poden ser els cursos monogràfics de postgrau, tot això amb la finalitat de respondre a la demanda de l'alumnat i incrementar el nivell de professionalització que constituïx l'objectiu essencial d'este grau formatiu.
  
L'habilitació normativa continguda en el Decret 26/1999, de 16 de febrer, conferix competències al conseller de Cultura, Educació i Ciència per a aplicar el que disposa la dita norma. Per tant, d'acord amb el citat precepte i en virtut de les competències que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
Els alumnes que cursen els ensenyaments del tercer cicle de Dansa regulats en el Decret 26/1999, de 16 de febrer, triaran en cada un dels dos cursos que constituïxen el cicle una assignatura optativa entre les que oferisca el centre docent, que li serà adjudicada sempre que en el moment de l'elecció hi haja disponibilitat horària. Quan la citada elecció no puga recaure sobre l'assignatura per la qual inicialment haguera optat, haurà de triar-ne una altra entre les restants.
  
Segon
  
La dedicació horària a les assignatures optatives de tercer cicle serà de 60 hores en el seu conjunt, amb una dedicació d'una hora setmanal.
  
Tercer
  
Abans d'efectuar l'elecció de les assignatures optatives, els professors tutors orientaran els seus alumnes sobre els continguts corresponents a cada assignatura que oferisca el centre docent.
  
Quart
  
L'elecció de l'assignatura optativa del sisé curs del grau mitjà no estarà condicionada per l'elecció feta en el curs anterior, excepte si han sigut autoritzades com a assignatures optatives vinculades ja que en este cas l'admissió en l'assignatura optativa del sext curs estarà condicionada per la superació prèvia de l'assignatura optativa del quint curs.
  
Quint
  
1. Les assignatures optatives que els centres proposen al seu alumnat s'ajustaran al següent catàleg:
  
a) Assignatura optativa d'oferta obligatòria:
  
- Interpretació
  
El contingut d'esta assignatura optativa és el mateix que figura en l'annex I de l'Ordre de 9 de desembre de 1997 (BOE de 23.12.1997).
  
b) Assignatures optatives d'oferta específica del centre docent
  
Seran proposades lliurement pels centres docents tenint en compte els següents criteris:
  
- Contribució a la consecució dels objectius generals del grau mitjà.
  
- En el supòsit d'assignatures optatives vinculades: justificació de la seua vinculació per raó de la seua finalitat pedagògica i del desenrotllament dels continguts.
  
- Distribució equilibrada entre l'oferta que puguen efectuar els diferents departaments didàctics.
  
- Garanties que s'han previst per a l'adequada organització i funcionament.
  
Sext
  
1. D'acord amb les relacions professor/alumnes establides amb caràcter general per als ensenyaments de Dansa en l'article 31 del Reial Decret 389/1992, de 15 d'abril, pel qual s'establixen els requisits mínims dels centres que impartisquen ensenyaments artístics, en els centres públics i privats autoritzats el nombre màxim en les assignatures optatives serà de 15 alumnes si es tracta d'assignatures optatives de caràcter pràctic i de 30 si són teòriques.
  
2. El repertori d'assignatures optatives d'oferta específica pròpies del centre docent podrà ser modificat per ell mateix a partir dels resultats obtinguts com a conseqüència d'experiències de la seua implantació. En este sentit, els centres podran proposar l'ampliació o la supressió d'assignatures optatives, així com la modificació dels seus continguts, seguint per a això els mateixos terminis i procediment que s'indica en l'apartat següent.
  
Sèptim
  
Per a l'autorització de les assignatures optatives, els centres docents actuaran de la manera següent:
  
1. La direcció del centre docent organitzarà en el temps horari no lectiu sessions de treball del professorat, promovent per a això els agrupaments departamentals ?o aquelles altres formes d'agrupament flexible que millor convinga en cada cas- de manera que, com a conseqüència dels dits treballs, queden redactades documentalment les propostes d'assignatures optatives distintes de les d'oferta obligatòria, si és que el centre opta per esta possibilitat. El citat document estarà acabat abans de finalitzar el mes d'abril del curs acadèmic anterior a aquell en què es pretenguen implantar.
  
2. Els directors dels centres públics entregaran a la Direcció Territorial de Cultura i Educació durant la primera setmana del mes de maig les sol·licituds d'autorització de les assignatures optatives que hagen sigut proposades pel claustre de professors i compten amb l'acord favorable del consell escolar. Als centres privats autoritzats les sol·licituds seran realitzades pel titular, després d'escoltar el professorat del centre.
  
3. La sol·licitud d'autorització d'una matèria optativa s'acompanyarà necessàriament dels documents següents:
  
a) Programació de l'assignatura, amb expressió del curs a què es dirigix, objectius generals, continguts, metodologia que s'opta per aplicar i criteris generals per a l'avaluació.
  
b) Justificació del caràcter vinculant entre assignatures optatives de curs diferent, quan el centre opte per incloure alguna oferta d'este tipus.
  
c) Criteris que han justificat la seua selecció.
  
d) Professors que es responsabilitzaran de l'assignatura, qualificació per a impartir l'assignatura optativa i, en el cas de centres públics, disponibilitat horària lectiva.
  
Octau
  
1. La Inspecció Educativa supervisarà les sol·licituds d'assignatures optatives dels centres a fi de comprovar el seu ajust al que disposa la present ordre i elaborarà un informe per al director territorial de Cultura i Educació en què es valoren tots els aspectes assenyalats en l'apartat anterior.
  
2. Abans de finalitzar el mes de maig, els directors territorials de Cultura i Educació remetran a la Direcció General d'Ordenació i Innovació Educativa i Política Lingüística les sol·licituds que complisquen els requisits establits.
  
3. La Direcció General d'Ordenació i Innovació Educativa i Política Lingüística ho resoldrà en el termini màxim d'un mes a partir de la recepció de les sol·licituds.
  
Nové
  
Les assignatures optatives autoritzades per la Direcció General d'Ordenació i Innovació Educativa i Política Lingüística podran impartir-se des del curs acadèmic següent sense que necessiten nova tramitació mentre no es modifiquen les condicions amb què van ser autoritzades.
  
Deu
  
Fent ús de la seua autonomia organitzativa i pedagògica, els centres podran promoure l'organització estable o flexible dels grups en funció de la millor aplicació dels continguts o la forma de participació de l'alumnat.
  
Onze
  
L'oferta d'assignatures optatives serà inclosa en el projecte curricular del grau mitjà dels ensenyaments de Dansa, fent constar les resolucions per les quals es concedixen les autoritzacions.
  
DISPOSICIONS FINALS
  
Primera
  
S'autoritzen les direccions generals d'Ordenació i Innovació Educativa i Política Lingüística i de Centres Docents a dictar les resolucions que consideren necessàries per a l'aplicació de la present ordre.
  
Segona
  
La present ordre entrarà en vigor el dia de la seua publicació en el Diari Oficial de la Generalitat Valenciana.
  
València, 27 de febrer de 2000
  
El conseller de Cultura, Educació i Ciència,


Còpia Permalink ELI